SPRÁVA ZO ZAHRANIČNEJ PRACOVNEJ CESTY č.     204 / 2018

1.  Účastník ZPC:
Andrej Kurucz, Mgr.
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Vedúci kancelárie, 
anglický, nemecký, český, ruský 

2.  Zahraničná pracovná cesta:
Belgické kráľovstvo, 3.9. (00:01) – 24.9.2018 (23:59)
Zahraničná pracovná cesta prerušená v dňoch:   
     8.9.2018 – 9.9.2018
  15.9.2018 – 16.9.2018
  22.9.2018 – 23.9.2018

Styčná kancelária SR pre výskum a vývoj v Bruseli, cestovné a pobytové náklady hradené CVTI SR
3.  Rámcový program pobytu:
Program zahraničnej pracovnej cesty sa v septembru 2018 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2018. Od toho sa odvíjali aktivity, ktoré som v rámci pobytu uskutočňoval. 
Nakoľko som členom Pracovnej skupiny pre strednodobé hodnotenie programu Horizont 2020 a prípravu 9. RP (PS), ktorú minulý rok zriadilo MŠVVaŠ SR, začiatkom septembra 2018 som finalizoval svoje pripomienky k dokumentu „Podpora excelentného výskumu na Slovensku“. Zároveň som členov PS informoval o aktuálnom vývoji k legislatívnemu návrhu 9. RP s názvom Horizon Europe a viackrát som pripomienkoval dokumenty súvisiace s predbežnou pozíciou SR k legislatívnemu návrhu Horizon Europe, ktoré sú od septembra 2018 súčasťou negociačného procesu v Pracovnej skupiny pre výskum Rady EÚ (RWP). 
Okrem toho sme počas septembra 2018 finalizovali viaceré procesy súvisiace s prípravou nadchádzajúcich podujatí, ktoré Styčná kancelária SR pre výskum a vývoj v Bruseli pripravuje v druhej polovici roku 2018.
Pre lepšiu prehľadnosť ich v tejto kapitole rámcovo uvádzam v štyroch bodoch. Kapitola 4 obsahuje detailne a prehľadne rozpracované jednotlivé aktivity, a to vrátane dátumov, časov, miesta konania a informáciách o stretnutiach. 

Podpora zapájania sa do medzinárodných projektov a pri ich implementácii
Dňa 7. septembra 2018 sa uskutočnilo tradičné zasadnutie pracovníkov styčných kancelárií V4 pre výskum a vývoj v Bruseli. Zasadnutie sa týkalo najmä prípravy nadchádzajúceho V4 tréningu pre projektových manažérov programu Horizont 2020, ktorý sa uskutoční v termíne od 5. do 7. decembra 2018 v Bruseli. Organizátormi tréningu bude SLORD, CZELO, PolSCA a SZ HU pri EÚ v Bruseli. V tejto chvíli máme potvrdenú účasť 7 zástupcov zo slovenských univerzít a výskumných inštitúcií, čím sme naplnili kapacitu tréningu. Taktiež máme potvrdenú účasť väčšiny rečníkov počas posledného dňa tréningu, za ktorý zodpovedá SLORD.
Kancelária SLORD predstavila partnerom myšlienku potenciálnej prípravu návštevy predsedov akadémií vied z V4 v Bruseli, ktorá by sa uskutočnila v druhej polovici roka 2019, kedy bude známe nové zloženie vysokých predstaviteľov Európskej komisie, Európskeho parlamentu a ďalších kľúčových zainteresovaných európskych inštitúcií (napr. Európskej rady pre výskum, ERC). V tomto kontexte kancelárie CZELO a SLORD pripravili spoločné vyhlásenie, ktoré bude slúžiť ako pozvánka pre predsedov akadémií vied z V4 počas ich pravidelného stretnutia, ktoré sa uskutočnilo v septembri v Čechách.
Zároveň sme sa venovali téme spolupráce počas neformálneho networking stretnutia rečníkov z V4 a zástupcov z európskych inštitúcií (Európska komisia, Parlament, OECD a NATO), ktoré pripravuje kancelária SLORD 10. októbra 2018 vo svojich zasadacích priestoroch v súvislosti s prípravou V4 konferencie na tému umelej inteligencie (11. október 2018). 

V4+SI TASK FORCE K PRÍPRAVE HORIZON EUROPE
Dňa 19. septembra 2018 sa v priestoroch kancelárie SLORD uskutočnilo 3. zasadnutie členov V4 + SI Task Force k príprave nadchádzajúceho rámcového programu EÚ pre výskum a inovácie Horizon Europe. Zasadnutie sa uskutočnilo pod záštitou slovenského predsedníctva vo V4 v predvečer 26. zasadnutia Výboru pre strategické konfigurácie rámcového programu H2020. Na zasadnutí boli prítomní 11 delegáti z V4, ktorí viedli konštruktívnu a otvorenú diskusiu k viacerým kľúčovým oblastiam nadchádzajúceho programu a zhodli sa na viacerých prioritách, ktoré budú spoločne na európskej pôde presadzovať.

IGLO CORE

Hlavný predmetom diskusie tradičného zasadnutia IGLO CORE zo 4. septembra 2018 boli „Guidelines for Operation of IGLO“ (Pokyny pre prevádzku neformálneho združenia IGLO). 

Medzi hlavné zmeny v internom dokumente IGLO patrí:

-	Zmena názvu „IGLO Spring Reception“ na „IGLO Annual Reception“
-	CORE podporil vznik novej neformálnej „internej“ Pracovnej skupiny, ktorá bude zodpovedať za komunikáciu (úlohou novej PS bude vyriešiť aktivity IGLO súvisiace s prevádzkou webovej stránky, rozposielaním e-mailov na členov IGLO OPEN a IGLO OPEN Extended, pozvánky na IGLO podujatia a dbať na princípy GDPR)
-	Výška ročného členstva v IGLO ostáva nezmenená: 430 EUR (faktúru k platbe za členstvo v IGLO bude posielať KoWI v nadchádzajúcich týždňoch)
-	Na základe princípov fungovania IGLO CORE odsúhlasil zrušenie členstva moldavskej styčnej kancelárie pre výskum a vývoj (MOST) v IGLO 

Predmetom diskusie bola aj účasť Spojeného kráľovstva po jeho odchode z Únie. Vláda Spojeného kráľovstva zverejnila 24. augusta 2018 aktualizáciu často kladených otázok a odpovedí. Čo sa týka účasti Spojeného kráľovstva v programoch EÚ, ktoré spadajú pod aktuálne programovacie obdobie (2014-2020), Spojené kráľovstvo bude spôsobilé na čerpanie prostriedkov podľa súčasného režimu. Zároveň sa vláda Spojeného kráľovstva zaviazala finančne podporiť všetky ostatné iniciatívy. Otázkou ostáva, aký bude status Spojeného kráľovstva od roku 2021, či bude mať bilaterálne dohody s EÚ (ako Švajčiarsko, Nórsko, atď.) alebo bude mať status „tretej krajiny“. Druhá možnosť by Spojenému kráľovstvu priniesla viacero problémov s čerpaním prostriedkov , a to aj z programu Horizon Europe, najmä pri Európskej rade pre výskum (ERC).   

IGLO FP Implementation + INCO WG

Dňa 13. septembra 2018 sa v Bruseli uskutočnilo spoločné zasadnutie Pracovnej  skupiny IGLO INCO + FP Implementation na tému budúcich výskumno-inovačných partnerstiev, ktoré bolo spoluorganizované s Misiou Kanady pri Európskej únii. Stretnutie zahájil Joerg Niehoff (DG RTD, EK), ktorý prezentoval nový prístup spolupráce verejného a súkromného sektora v oblasti výskumu a inovácií, ktorý bude implementovaný v programe Horizon Europe. Hlavným cieľom nového prístupu je potreba racionalizovať prostredie, prispieť k optimalizácii financovania, zamedziť riziku vzniku statického systému a umožniť účasť typovo rozdielnych účastníkov. Cieľom je zároveň nasmerovať budúce partnerstvá na strategické priority a misie  a zabrániť duplicite so štandardnými výzvami v programe. Dôležitou oblasťou je podpora inovácií, otvorenosti a transparentnosti. Pomerne komplikovanú a nejasnú súčasnú štruktúru partnerstiev od roku 2021 nahradia tri tipy partnerstiev, ktoré budú mať jednoduchú štruktúru a strategickú orientáciu:
•	        Co-Programmed - spoločne navrhnuté partnerstvá medzi EÚ, členskými štátmi, pridruženými krajinami alebo inými zainteresovanými stranami na základe memoranda alebo zmluvných dohôd s partnermi (cPPP);
•	         Co-Funded - spolufinancované partnerstvá s viacerými zdrojmi verejného financovania alebo iných zdrojov financovania v oblasti výskumu a inovácií EÚ (ERA-NET, EJP, FET Flagship);
•	        Instituionalised - inštitucionalizované partnerstvá na základe článku 185 alebo 187 ZFEÚ.
Koncept má zlepšiť celkový prínos európskej spolupráce, zlepšiť súdržnosť medzi partnermi a prispieť k vyššej otvorenosti ekosystému európskeho výskumu a inovácií. Podporené by mali byť len partnerstvá, ktoré najlepším možným spôsobom dosahujú svoje ciele a zároveň umožňujú účasť širokej skupiny aktérov. 

V druhej časti zasadnutia Jennifer Gunning venovala svoju pozornosť perspektíve tretích krajín a možnosti partnerstviev v rámci programu Horizont 2020 na príklade Canadian Institutes of Health Research. V súčasnosti Kanada využíva najmä P2P (verejno-verejné) partnerstvá, podľa J. Gunning zameranie na globálne výzvy by uľahčilo budúcu účasť na európskych projektoch. Kanada víta súčasný návrh nového programu Horizon Europe, podporuje najmä otvorenosť vedy, dôraz na globálne výzvy, zjednodušenie dohôd a považuje za dôležité, aby aj tretie krajiny boli zapojené do vytvárania nových modelov partnerstva. Medzi výhody účasti tretích krajín v programe Horizont 2020 podľa J. Gunning patrí okrem spolupráce aj efektívna vzájomná kontrola a efektívne využívanie obmedzeného verejného financovania.

Prezentácie zo zasadnutia:
Prezentáciu  Jeorega Niehoffa (DG RTD, EK) nájdete tu.
Prezentáciu Jennifer Gunning  nájdete tu.

Prezentácia a popularizácia slovenského výskumu a inovácií
V rámci aktivít nadchádzajúceho slovenského predsedníctva vo V4 a konkrétne oblasti digitálnej agendy a kybernetických záležitostí pripravuje kancelária SLORD spoločne so SZ SR pri EÚ v Bruseli jednodňovú V4 konferenciu na vysokej úrovni k problematike umelej inteligencie. Umelá inteligencia je fenomén, ktorý momentálne exponenciálne rastie a preniká do všetkých oblastí hospodárstva, ekonomiky, či bežného života ľudí. Európsky parlament, Európsky hospodársky a sociálny výbor, či JRC nedávno vydali k umelej inteligencii viacero štúdií, analýz a stanovísk. Konferencia je kľúčovou udalosťou počas nadchádzajúceho slovenského predsedníctva vo Vyšehradskej skupine, politickej a kultúrnej aliancie štyroch stredoeurópskych štátov. Hlavným cieľom podujatia je prepojiť významných odborníkov, výskumných pracovníkov a odborníkov z rôznych oblastí hospodárstva a spoločnosti, ktoré sú priamo konfrontované so zavádzaním a skutočným používaním riešení umelej inteligencie. Zámerom podujatia je prispieť k odbornej diskusii o umelej inteligencii vrátane prezentácie perspektívy Vyšehradskej skupiny na európskej pôde. Predpokladá sa, že sa podujatia zúčastní široká škála zainteresovaných strán a politických predstaviteľov na vysokej úrovni z prostredia európskych inštitúcií. Očakávame približne 120 účastníkov vrátane zástupcov verejnej správy, výskumníkov, poslancov Európskeho parlamentu a analytikov. Konferencia ponúkne vynikajúcu príležitosť prezentovať súčasné iniciatívy významnej skupine zainteresovaných strán a zároveň zdôrazniť dôležitú prácu predstaviteľov slovenskej výskumno-inovačnej komunity v tejto oblasti. Za slovenskú stranu máme potvrdenú účasť zástupcov Slovenskej akadémie vied, priemyslu, MSP a neziskového sektora.

Prevádzkovanie informačného portálu
Počas septembra 2018 boli na webovej stránke SLORD zverejnené viaceré aktualizácie. Pravidelne bol aktualizovaný aj profil SLORD na Facebooku. Za uplynulý mesiac bol rovnako pripravený newsletter, ktorý bol poslaný približne 2.200 kontaktom z prostredia slovenskej vedy, výskumu a inovácií. 

Organizačná a administratívna činnosť v SLORD
Plnili sa všetky administratívne a organizačné úlohy, ktoré súvisia s riadnym chodom kancelárie. 

4.	Stručný priebeh rokovaní, resp.  študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Tu je dôležité zdôrazniť, že zápisy a záznamy z väčšiny relevantných podujatí sú priebežne zverejňované na webe SLORD a sú tak dostupné všetkým záujemcom. Preto ich v správe zo ZPC neuvádzam. 

Konferencie, semináre, podujatia

				September 2018		
Dátum	Čas	Miesto	Účastník (SLORD)	Účastníci	Podujatie	
6.9.2018	11:30-13:45	Renaissance Brussels Hotel
	Andrej Kurucz	Partneri konzorcia H2020, EK, EP, IGLO	Future Strategies for Research Infrastructure Operation	
19.9.2018	16:00-18:30	SLORD	Andrej Kurucz, TL	Členovia V4+SI Task Force k HEU	V4 + SI Task Force k príprave programu Horizon Europe

Stretnutia a rokovania

August 2018	
Dátum	Čas	Miesto	Účastník (SLORD)	Účastníci	Téma stretnutia	Záznam	
4.9.2018	09:30-11:30	SZ SI pri EÚ
	Andrej Kurucz
	Členovia IGLO CORE	IGLO CORE		
4.9.2018	11:30-13:30	SZ SI pri EÚ
	Andrej Kurucz, TL
	Členovia IGLO OPEN	IGLO OPEN	Nástroj „Šírenie excelentnosti a rozširovanie účasti“ v programe H2020 a výhľad do budúcnosti v programe HEU	
5.9.2018	9:00-11:30	SLORD	Andrej Kurucz	Radoslav Repa (diplomat – SZ SR pri EÚ)	V4 Conference on Artificial Intelligence	Príprava medzinárodnej V4 konferencie na tému umelej inteligencie	
7.9.2018	9:30-11:30	PolSCA	Andrej Kurucz, TL	SLORD, CZELO, PolSCA, SZ HU pri EÚ	V4 Breakfast	Príprava V4 tréningu pre projektových manažérov H2020, príprava medzinárodnej V4 konferencie na tému umelej inteligencie, príprava návštevy predsedov akadémií vied z V4	
7.9.2018	15:00-16:30	SLORD	Andrej Kurucz	Tomas Gulbinas (Google)	V4 Conference on Artificial Intelligence	Príprava medzinárodnej V4 konferencie na tému umelej inteligencie	
10.9.2018	14:30-16:30	SLORD	Andrej Kurucz, TL	Ondrej Sočuvka (Google)	V4 Conference on Artificial Intelligence	Príprava medzinárodnej V4 konferencie na tému umelej inteligencie	
10.9.2018	18:30-20:30	SLORD, Place Jourdan	Andrej Kurucz	Eduard Hulík (poradca p. ŠT MŠVVaŠ SR)	SET Plan, H2020, prípravy HEU		
13.9.2019	9:30-10:30	KoWi	Andrej Kurucz	Victoria Reichl (KoWI)	Rámcový program EÚ pre výskum a inovácie Horizon Europe	Príprava na HEU na národnej úrovni, spoločné plánovanie, partnerstvá	
13.9.2018	15:00-17:00	Misia Kanady pri EÚ	Andrej Kurucz	Členovia IGLO FP Implementation + INCO WG
	Zasadnutie IGLO FP Implementation + INCO WG		
14.9.2018	15:00-16:30	Európsky parlament	Andrej Kurucz	Jozef Michálek (poradca poslankyne EP M. Smolkovej)	CSTI 2018	Príprava a účasť pani poslankyne Smolkovej na otvorení medzinárodného kongresu CSTI 2018	
17.9.2018	9:00-10:00	SLORD	Andrej Kurucz	Joanna Iszkowska (McKinsey & Company)	V4 Conference on Artificial Intelligence	Príprava medzinárodnej V4 konferencie na tému umelej inteligencie	
18.9.2019	10:00-17:00	Albert Borschette	Andrej Kurucz	Zástupcovia / členovia Programového výboru pre vesmír H2020	Zasadnutie Programového výboru pre vesmír H2020		
20.9.2018	10:00-15:30	M2V	Andrej Kurucz	Zástupcova 26. zasadnutia Výboru pre strategické konfigurácie rámcového programu H2020
	26. zasadnutia Výboru pre strategické konfigurácie rámcového programu H2020		

5.  Odporúčané závery:
V súvislosti s transformačným prechodom na nadchádzajúce programové obdobie po roku 2020 (2021 - 2027) a bezproblémovým spustením koordinačnej, poradenskej, projektovej a implementačnej činnosti na národnej a inštitucionálnej úrovni je nevyhnutné, aby všetky zložky národného systému podpory pre zapojenie Slovenskej republiky do rámcových programov EÚ pre výskum a inovácie podrobne monitorovali, analyzovali a vyhodnocovali vývoj politiky EÚ v oblasti výskumu a inovácií a to najmä so špecifickým zameraním na predpokladanú štruktúru, výšku rozpočtu a nové nástroje / schémy rámcového programu Horizon Europe. Je potrebné, aby všetky zložky systému boli dostatočne vopred informované a pripravené adaptovať svoje vnútorné systémy na avizované zmeny a novinky v programe Horizon Europe. Pre zvýšenie úspešnosti čerpania prostriedkov z programu Horizon Europe je nevyhnutné vopred prijať viacero krokov na národnej úrovni (identifikácia a podpora excelentných tímov, preplatenie osobných nákladov, projektová činnosť, vyhľadávanie talentov, inštitucionálna podpora pre zapájanie sa do rámcových programov, atď.) vrátane prípravy spustenia synergických a komplementárnych výziev k programu Horizon Europe na národnej úrovni od úvodného spustenia programu v roku 2021 s využitím finančných prostriedkov EŠIF (VA) a prostriedkov koordinovaných APVV.  
Na úrovni MŠVVaŠ SR podporiť (i) znovuobnovenie pracovnej skupiny (MŠVVaŠ SR, Kancelária NCP, SLORD, národní delegáti) a podporiť vznik (ii) medzirezortnej pracovnej skupiny pre výzvy programu Horizont 2020 resp. „virtuálnej skupiny“ s cieľom identifikovať a podporiť zapojenie slovenských účastníkov v rámcovom programe Horizont 2020. Zároveň sa tým podporí komunikácia a prehľad o aktuálnych výzvach a témach v pracovnom programe rámcového programu Horizont 2020 na roky 2018-2020.  
Je dôležité, aby sa v dohľadnej dobe podporil vznik národných podporných schém, ktoré sú schopné podporiť synergie a komplementárnosť k nástrojom rámcového programu Horizont 2020 (MSCA a ERC) prostredníctvom ocenenia Seal of Excellence s cieľom zvýšiť záujem a účasť slovenských subjektov v programe Horizont 2020. MH SR v júni 2018 spustilo výzvu z OP VaI zameranú na zvýšenie účasti slovenských subjektov v programoch EÚ – špecificky sa jedná o synergickú výzvu pre schému SME Instrument H2020.  
Podporovať realizáciu a prípravu jednotlivých zložiek národného systému podpory na nadchádzajúci rámcový program EÚ pre výskum a inovácie – koordinačná, implementačná a komunikačná činnosť medzi MŠVVaŠ SR, CVTI SR, národnými delegátmi, NCP, SLORD a ďalšími zložkami systému vrátane spolupráce so zainteresovanými ďalšími rezortmi (príprava na klastre v rámci II. piliera 9. RP) a podporovať prípravu na úrovni SAV, vysokých škôl a univerzít).
Podporovať zapájanie slovenských subjektov do aktivít Európskeho inovačného a technologického inštitútu:
•	zapojenie slovenských subjektov do súčasných alebo vznikajúcich EIT KICs (napr. Žilinská univerzita v rámci novovznikajúceho EIT KIC Urban Mobility); 
•	zapojenie slovenských subjektov do Regionálneho inovačného programu EIT (EIT RIS) a podporiť vznik ďalších tzv. EIT Hubs na ďalších územiach Slovenskej republiky;
•	Zapojenie slovenských predstaviteľov výskumno-inovačnej komunity do správnej rady EIT a do procesu hodnotenia projektových návrhov pod hlavičkou EIT.
Naďalej je potrebné na všetkých úrovniach aktívne podporovať zlepšenie systému podpory účasti Slovenska v rámci programu Horizont 2020. 
Pokračovať v plnení úloh a cieľov v súlade so Štatútom Styčnej kancelárie SR pre výskum a vývoj v Bruseli a s Plánom činnosti Styčnej kancelárie SR pre výskum a vývoj v Bruseli na rok 2018. 

6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.    Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete

Správu vypracoval: Andrej Kurucz		                        .....................................
Dátum: 3.10.2018
								
Správu schválil:  prof. RNDr. Ján TURŇA, CSc., generálny riaditeľ  ......................................